VSRS Sklep II DoR 406/2022
Sodna praksa Vrhovnega sodišča, 2022-11-03

Vladimir Horvat (preds.), dr. Mateja Končina Peternel (poroč.), Jan Zobec

predlog za dopustitev revizije - rok za vložitev - prepozen predlog - zavrženje predloga za dopustitev revizije

Tožnikov pooblaščenec je sodbo sodišča druge stopnje prejel 22. 8. 2022. Rok za vložitev predloga za dopustitev revizije je tako začel teči 23. 8. 2022 in se je iztekel 21. 9. 2022. Predlog, ki ga je tožnikov pooblaščenec na Vrhovno sodišče vložil s priporočeno pošiljko dne 22. 9. 2022, je vložen po poteku roka iz prvega odstavka 367.b člena ZPP, zato ga je Vrhovno sodišče kot prepoznega zavrglo.

1. Tožnik je bil nezakonito izbrisan iz Registra stalnega prebivalstva Republike Slovenije v obdobju od 26. 2. 1992 do 5. 10. 1998. Upravna enota Kranj mu je za to obdobje na podlagi Zakona o povračilu škode osebam, ki so bile izbrisane iz Registra stalnega prebivalstva (v nadaljevanju ZPŠOIRSP) priznala odškodnino v višini 3.950,00 EUR. Tožnik po spremembi tožbe od sodišča zahteva, naj toženi Republiki Sloveniji naloži, da mu je za premoženjsko in nepremoženjsko škodo, ki naj bi mu z izbrisom nastala, dolžna plačati še 200.000,00 EUR dodatne odškodnine z zakonskimi zamudnimi obrestmi od vložitve tožbe dalje do plačila.

2. Sodišče prve stopnje je tožbenemu zahtevku delno ugodilo in toženki naložilo, da tožniku plača 13.700,00 EUR z zakonskimi zamudnimi obrestmi od 16. 6. 2017 dalje (slednje največ do višine dosojene glavnice), in sicer v petih enakih obrokih po 2.740,00 EUR, pri čemer prvi obrok zapade v plačilo v 30 dneh po pravnomočnosti sodbe, ostali pa eno leto po zapadlosti prvega oziroma prejšnjega obroka. Kar je tožnik zahteval več ali drugače, je zavrnilo. Odločilo je še, da mora toženka v 15 dneh tožniku povrniti njegove pravdne stroške v znesku 493,80 EUR, v primeru zamude z zakonskimi zamudnimi obrestmi, ki tečejo od prvega dne po izteku izpolnitvenega roka dalje do plačila.

3. Sodišče druge stopnje je pritožbo tožnika zavrnilo in v izpodbijanem delu potrdilo sodbo sodišča prve stopnje.

4. Tožnik predlaga, naj Vrhovno sodišče revizijo dopusti glede vprašanja:

- „Ali sta sodišči kršili materialno pravo s tem, ko nista upoštevali kršitve pravice do izobraževanja kot posebne kategorije pri priznanju odškodnine zaradi izbrisa iz registra stalnega prebivalstva, spoštovali določbo, da je treba ugotoviti vse elemente za odškodninsko odgovornost, na katero izrecno odkazuje 11. člen ZPŠOIRSP?“

6. Po prvem odstavku 367.b člena Zakona o pravdnem postopku (v nadaljevanju ZPP) mora stranka podati predlog za dopustitev revizije v 30 dneh po vročitvi pravnomočne sodbe sodišča druge stopnje. Iz podatkov spisa je razvidno, da je tožnikov pooblaščenec sodbo sodišča druge stopnje prejel 22. 8. 2022.

Rok za vložitev predloga za dopustitev revizije je tako začel teči 23. 8. 2022 in se je iztekel 21. 9. 2022. Predlog, ki ga je tožnikov pooblaščenec na Vrhovno sodišče vložil s priporočeno pošiljko dne 22. 9. 2022,

je vložen po poteku roka iz prvega odstavka 367.b člena ZPP, zato ga je Vrhovno sodišče kot prepoznega zavrglo.

7. Vrhovno sodišče je odločalo v senatu, navedenem v uvodu sklepa. Odločitev je sprejelo soglasno (sedmi odstavek 324. člena ZPP).

Uradni zaznamek ter vročilnica na red. št. 5 spisa.

Zakon o pravdnem postopku (1999) - ZPP  - člen 367b, 367b/1, 377

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.